Biztonságportál - Rengeteg biztonsági hibát javított az Apple
Rengeteg biztonsági hibát javított az Apple
Szerző: Biztonságportál | Utolsó módosítás: 2020.05.28.
​Az Apple több mint ötven biztonsági rést foltozott be a macOS operációs rendszerén, a Safari webböngészőjén, valamint az iCloud for Windows alkalmazásán.
Az Apple ezúttal sem bánt szűkmarkúan a biztonsági frissítésekkel. A legtöbb hibát a macOS kapcsán szüntették meg a fejlesztői. Egyebek mellett olyan sebezhetőségeket is javított, amelyek jogosulatlan távoli kódfuttatásra, jogosultsági szint emelésre, védelmi mechanizmusok és technológiák (sandbox) megkerülésére, adatszivárogtatásra, valamint szolgáltatásmegtagadási támadások kezdeményezésére is módot adnak.
A macOS esetében a legtöbb foltot a kernel kapta. E javítások segítségével tíz biztonsági hibát lehet megszüntetni. Külön említést érdemel, hogy a Wi-Fi támogatást biztosító komponensekben is öt sérülékenységet kellett orvosolni. Ezek mellett biztonságosabbá vált többek között az AirDrop, az Audio, a Bluetooth, a Calendar, a PackageKit, a Sandbox, valamint az SQLite is.
A frissítések most sem kerülték el a Safari webböngészőt, amely tíz hibajavítással gyarapodott. Ezek közül az egyik jogosulatlan alkalmazásindításra ad módot, míg a többi a Webkit kapcsán merült fel, és kódfuttatásra, szolgáltatásmegtagadásra, valamint XSS-alapú támadásokra adhatnak lehetőséget.
A mostani biztonsági frissítések az iCloud for Windows esetében is hoztak fontos változásokat. Az alkalmazás összesen egy tucat sérülékenységtől szabadult meg a legújabb verzióinak megjelenésével. Ezekről a sebezhetőségekről is elmondható, hogy a kockázataik között szerepel a jogosulatlan távoli kódfuttatás, az XSS (Cross Site Scripting) és a szolgáltatásmegtagadás.
Az Apple hibajavításaival kapcsolatban további információk a Biztonságportál Prémium weboldalain olvashatók.